জীবনটা কি? রূপটি কি তার? প্রশ্ন জাগে মনে,  প্রশ্ন জাগে জানতে সে তো শুধাই কাহার সনে?  জান আছে যার সেই জানোয়ার কোনখানে জান থাকে?  কার আদেশে কোন খানেতে যায় চলে কোন ফাঁকে?  থাকতে জীবন শক্তি বহুত বিশ্ব  কম্পমান,  যেই চলে যায় আর নাহি রয় সব যে অবসান।  যার আদেশে চলতো সবাই এমন শক্তিধর,  থাকতে নাহি জীবন তাহার সব জনা হয় পর।  বলতে আপন কেউ বা তখন রইবে না আর পাশে,  শীঘ্র তারে দেয় কবরে ভয় তখন হয় লাশে।  আমার তনুর কি হল কম? কোন সে জিনিষ নাই?  কোন পদার্থের ঘটলে অভাব মরণ আমার হয়?  যখন ছিলাম, বিশ্বে কি দাম সবটা এখন শেষ,  ধনী, গুণী, ছিলাম ধরায় এখন ফকির বেশ।  গর্ব, দর্প খর্ব সবি কিছুই না যায় সাথে,  জান উড়িলে সন্ধ্যাকালে আর রাখে না রাতে।  এই তো আমার জীবন যৌবন ভোর না  হতে ইতি  পূবগগনে উঠতে সূরুজ ঘনিয়ে আসে রাতি।  হারিয়ে ফেলি ডিগ্রি আমার প্রভাব খ্যাতিমান,  দিনের বেলায় শক্তি বহুত রাতেই অবসান।  যৌবনেতে এই ধরাটা দেখি শরার মতো,  সাগর বেলায় আছড়ে পড়া ঢেউ যে অবিরত।  বিকাল হলে আর থাকে না শক্তি, গর্ব, বল,  অংক মোটে আর মেলে না শূন্য যে যোগফল।  প্রাণটি আমার রূপটি কি তার? বলতে পারো কেহ?  রূপটি তাহার নাই কিছু আর আল্লাহর আদেশ রূহ।  আদেশ আল্লাহর শেষ হলে পর যায় সে আপন ঘরে,  আদেশ ঠেলে থাকতে চাইলে কেউকি সেটা পারে?  ***